  Майя Бывальцева Удмуртиысь спортсменъёс суй-пыдзыя сӧсыр луись но ляб адӟись муртъёслэн трекын велоспортъя дуннелэн чемпионатаз пыриськозы. Со сярысь Россиысь Паралимпи комитетлэн пресс-службаез ивортэ. Ӵошатсконъёс Нидерландыысь Апелдорн карын 14-17 южтолэзе ортчозы. Чемпионатлэн 30-лэсь трос комплект медальёсыз понна 36 кунъёсысь 250 пала спортсменъёс пыриськозы. Россилэн сборнояз шедизы Удмуртиысь суй-пыдзыя сӧсыр спортсменъёс Арслан Гильмутдинов но Сергей Пудов, ляб адӟисьёс пӧлын – Евгения Вершинина (пилотэз Екатерина Константинова). Дуннелэн чемпионатэз 2020-тӥ арын Токиоын XVI Паралимпи гужем шудонъёсы быръён ӵошатскон луоз. Пусъём, 2018-тӥ арын трекын велоспортъя дуннелэн чемпионатаз Арслан Гильмутдинов бронза медаль утӥз. Тодэ вайытом, тулыспалэ Арслан Гильмутдинов но Сергей Пудов суй-пыдзыя сӧсыр спортсменъёс пӧлын трекын велоспортъя Россилэн чемпионатаз быдэн 3 медаль басьтӥзы.  Ватсалом, Якшур-Бӧдья школа-интернатын дышетскисьёс сӧсыр пиналъёслэн спартакиадаысьтызы Россилэн кубокеныз бертӥзы.     Тегъёс: Спорт Удмуртия Россия сӧсыръёс велоспорт СергейПудов АрсланГильмутдинов  